Okresná prokuratúra Svidník 
Sovietskych hrdinov 200, 089 01 Svidník

Sp. zn. : Pv 73/12/7712	Svidník, 14.8.2012
EEČ : 2-60-52-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Aj napriek tomu, že mu rozsudkom Okresného súdu v Bardejove č.k. 4C/81/2006-72 zo dňa 14.11.2006, ktorý nadobudol právoplatnosť dňa 9.1.2007, bola uložená povinnosť prispievať výživným na syna XXXXX, nar. 19.7.1966 a dcéru XXXXX, nar. XXXXX mesačne sumou vo výške po 56,43 €, vždy do 15. dňa v mesiaci k rukám oprávnenej XXXXX, si túto povinnosť v Gribove, okr. XXXXX ani inde riadne neplnil za obdobie od mesiaca september 2010 do mesiaca marec 2012 nie nepretržite, čím mu na výživnom vznikol dlh vo výške 1 048,62 € a to aj napriek tomu, že už bol za takýto čin v predchádzajúcich dvadsiatich štyroch mesiacoch odsúdený rozsudkom Okresného súdu v Bardejove č.k. 1T/145/08-109 zo dňa 13.4.2010, ktorý nadobudol právoplatnosť dňa 29.4.2010,
lebo zanikla trestnosť činu
Odôvodnenie:
	Uznesením vyšetrovateľa PZ Okresného riaditeľstva PZ, Odboru kriminálnej polície vo Svidníku pod ČVS: ORP-19/OVK-SK-2012 zo dňa 9.2.2012 bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 1, 3 písm. c) Tr. zákona, ktorého sa mal dopustiť tak ako je to uvedené vo výrokovej časti tohto uznesenia. 

	Dňa 7.8.2012 vyšetrovateľ PZ predložil návrh na zastavenie trestného stíhania podľa § 209 ods. 1 Tr. poriadku a to z dôvodov uvedených v § 215 ods. 1 písm. h) Tr. poriadku.

	Po preskúmaní návrhu vyšetrovateľa PZ vrátane vyšetrovacieho spisu som zistil, že návrh je dôvodný.

	Z obsahu vyšetrovacieho spisu vyplýva, že obvinený XXXXX sa v priebehu vyšetrovania snažil uhradiť oprávnenej XXXXX dlžné výživné podľa svojich možnosti, avšak doposiaľ ešte neuhradil sumu vo výške 860,78 €, čo bolo potvrdené aj samotným výsluchom oprávnenej XXXXX zo dňa 31.7.2012.

	Zo správy /radu práce, sociálnych vecí a rodiny v Bardejove vyplýva, že obvinený XXXXX bol vedený v evidencií uchádzačov o zamestnanie od 19.9.2011. Od 19.9.2011 do 18.3.2012 poberal dávku v nezamestnanosti v dennej výške 5,41 €. Následne mal vyplatené dávky v nezamestnanosti v mesiaci september 2011 vo výške 65.- €, v októbri vo výške 167,80 €, v novembri 2011 vo výške 162,30 €, v decembri 2011 vo výške 167,80 € a v januári 2012 vo výške 167,80 €.

	Zákonom č. 601/2003 Z.z. o životnom minime je stanovené tzv. "životné minimum" ako spoločensky uznaná minimálna hranica príjmov fyzickej osoby, pod ktorou nastáva stav jej hmotnej núdze. V dobe od 1.9.2010 do 30.6.2011 bolo životné minimum u jednej plnoletej fyzickej osoby stanovené sumou vo výške 185,38 €, v dobe od 1.7.2011 do 30.6.2012 v sume vo výške 189,93 € mesačne a v dobe od 1.7.2012 doposiaľ v sume vo výške 198,58 €.

	V období od mesiaca september 2010 do mesiaca august 2011 si mal obvinený pre účely trestného konania splniť vyživovaciu povinnosť vo výške 1 179,04 €. Nejedná sa o výšku sumy určenej súdom v rámci vyživovacej povinnosti, ale o sumu po odpočítaní životného minima z mesačných príjmov. Za toto obdobie si splnil vyživovaciu povinnosť iba vo výške 457.- € a ostal mu dlh vo výške 722,04 €, ktorý však k dnešnému dňu dodatočne uhradil v plnom rozsahu (september 2011 - 300.- €, október 2011 - 113.- €, marec 2012 - 114.- €, júl 2012 - 296.- €) celkom vo výške 823.- €, teda o 101.- € viac.

	V období od mesiaca september 2011 do konca marca 2012 príjmy obvineného XXXXX, ktorý bol v tom čase evidovaný ako uchádzač o zamestnanie, nikdy nepresiahli sumu zákonného životného minima v sume 189,93 € mesačne a následne o mesiaca apríl 2012 až doposiaľ má obvinený vyživovaciu povinnosť v plnom rozsahu splnenú.

	Podľa § 86 písm. a) Tr. zákona trestnosť činu zaniká aj vtedy, ak ide o trestný čin zanedbania povinnej výživy podľa § 207 Tr. zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

	Z uvedeného vyplýva, že obvinený sa predmetnej trestnej činnosti dopustil, svoju vyživovaciu povinnosť si v celom rozsah dodatočne splnil a zanedbanie povinnej výživy nemalo nepriaznivé následky a kedže splnenie vyživovacej povinnosti je dôležitejšie ako potrestanie páchateľa, bolo potrebné rozhodnúť tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miroslav Ryzner
prokurátor